Chelsea este echipa din Premier League care a cheltuit cei mai mulți bani în perioadele de transfer din acest an, însă performanțele sportive întârzie să apară. Echipa de pe Stamford Bridge ar putea avea probleme și mai mari. Chelsea a intrat într-o anchetă a unei comisii din Premier League pentru încălcarea fair-play-ului financiar.
Publicația britanică Times a notat că Todd Boehly, proprietarul de la Chelsea, ar fi încălcat prevederile legilor UEFA și ale Premier League pentru a diminua pierderile financiare. Americanul a vândut două hoteluri: „Millennium” și „Copthorne”. Proprietățile erau deținute de două societăți controlate de patronul de la Chelsea.
Cu banii câștigați din vânzarea acestor două imobile, 90 de milioane de euro, Boehly a diminuat cu mult datoria echipei londoneze. Chelsea avea pierderi de 194 de milioane de euro iar după tranzacția cu cele două hoteluri, pierderile s-au redus la aproximativ 100 de milioane de euro.
Boehly a luat această decizie pentru a reuși să ajungă la o sumă a datoriilor aprobată de UEFA. În cazul în care datoriile nu ar fi fost diminuate, Chelsea ar fi riscat depunctarea.
În plan sportiv, lucrurile nu stau mai bine. Chelsea este departe de locurile care duc în cupele europene. După 33 de etape, echipa de pe Stamford Bridge ocupă locul 9, cu 48 de puncte. În ultimele două sezoane, Boehly a făcut investiții majore la club, însă rezultatele au întârziat să apară.
În martie, presa britanică a transmis că americanul își dorește să se despartă de o parte din jucători vara aceasta, întrucât performanțele lor au fost mult sub așteptări. Nu mai puțin de 15 fotbaliști ar fi fost puși pe listă de transferuri. Aceștia sunt:
În această seară, Chelsea are parte de un nou test dificil. Echipa antrenată de Mauricio Pochettino va primi vizita rivalilor de la Tottenham. La Spurs, ar putea reveni pe teren Radu Drăgușin, întrucât echipa sa are probleme mari cu accidentările din zona defensivă.
“Albaștrii” au nevoie de un final perfect de sezon pentru a mai spera la calificarea în cupele europene. Chelsea trebuie să recupereze 6 puncte în ultimele 5 etape pentru a termina pe un loc care duce în Europa. Echipa din Londra va mai juca împotriva lui Tottenham, West Ham, Nottingham Forest, Brighton și Bournemouth.